Yangi O`zbekistonning yangi Andijoniga tamal toshi qo`yildi(foto)

Aholi zich joylashgan Andijon viloyatida uy-joy masalasi dolzarb. Shu bois Prezidentimiz viloyatga avvalgi tashrifi chog`ida Andijon tumanidagi adirliklarda yangi shahar qurish tashabbusini ilgari surgan edi.
Shundan so`ng, turkiyalik mutaxassislar bilan birgalikda loyiha ishlab chiqilib, shu yil 12 aprel kuni taqdimot qilingan edi. Davlatimiz rahbari uy-joylarni puxta loyihalashtirish, hududda ko`proq bog` va xiyobonlar tashkil etish bo`yicha topshiriqlar bergandi.
 17 iyun kuni ushbu yangi shahar qurilishiga tamal toshi qo`yish marosimi bo`ldi. Unda nuroniylar, yoshlar, jamoatchilik faollari ishtirok etdi.
 Prezident Shavkat Mirziyoev bu qurilishni xalqimiz bunyodkorligini namoyon etadigan tarixiy voqea deb atadi.
- Andijondagi uy-joy muammosini hal qilish uchun ikki-uch yildan beri o`zimni qiynayman. Chunki er kam, uylarga talab yillar davomida to`planib qolgan edi. Bir xonadonda bir nechta kelin qaynonasi bilan yashayotgan oilalar ko`p. Shuning uchun uzoqni o`ylab, yangi shahar qurishga kirishdik. Bu erda 130 mingdan ortiq xonadonli ko`p qavatli uylar barpo etiladi, 450 mingdan ziyod aholi yashaydi, - dedi Shavkat Mirziyoev.
Umumiy maydoni 4 ming gektar bo`lgan yangi shaharning 2 ming gektar qismida uy-joylar, ijtimoiy ob`ektlar, sanoat zonalari, xizmat va servis ob`ektlari quriladi. Prezidentimizning ko`rsatmasiga muvofiq, yana qariyb shuncha maydonda yashil hudud barpo etiladi.
Yangi shahar loyihasi 8 ta bosqichda amalga oshiriladi. Uning kommunikasiya tarmoqlarini boshlash uchun joriy yilda Tiklanish va taraqqiyot jamg`armasidan 100 million dollar ajratiladi. Bunda 33 kilometr ichimlik suvi tarmog`i, 52 kilometr avtomobil yo`li, 18 kilometr elektr va 27 kilometr gaz tarmoqlari quriladi.
Birinchi bosqichda 3 ming 310 ta kvartirali 170 ta ko`p qavatli uy-joy, 1 ming 680 o`rinli maktab, 385 o`rinli bog`cha, 200 qatnovli poliklinika quriladi. Shahar qurilishi davrida 10 mingdan ortiq, keyin esa sanoat, savdo, ijtimoiy va xizmat ko`rsatish sohalarida jami 100 mingga yaqin doimiy ish o`rinlari yaratiladi.
Davlatimiz rahbari Andijon Zahiriddin Muhammad Bobur voyaga etgan zamin ekani, andijonliklar bilimi va matonati bilan katta ishlarga qodirligini ta`kidladi.
- Bugun mana shunday ulkan bunyodkorlik ishlariga kirishar ekanmiz, avvalo mard va olijanob xalqimiz qudratiga, ajdodlarimizning boy bilimi va tajribasiga, mehnatkash, bir so`zli va tanti Andijon ahlining azmu shijoatiga suyanamiz, - dedi Shavkat Mirziyoev.
Shundan so`ng Prezidentimiz yangi shahar qurilishiga tamal toshi qo`ydi.
- Bu kunlarga etganlar bor, etmaganlar bor. Shu kunlarga etganimizga shukur. Umid qilamanki, Yangi Andijon xalqimiz baxtli, farovon yashaydigan obod maskan bo`ladi. Bu tarixiy voqea bilan, xayrli marosim bilan butun Andijon halqini chin yurakdan tabriklayman, - deya ta`kidladi Prezident.
Marosimda mehnat faxriylari, quruvchilar so`zga chiqdi.
Qiyoslash uchun misol: Andijon viloyati bo`yicha 2016 yilgacha 4 ming 846 ta oila uchun yakka tartibdagi bir-ikki qavatli uylar qurilgan. Oxirgi 5 yilda esa 11 ming kvartirali ko`p qavatli hamda 4 ming 400 ta yakka tartibdagi uylar qurildi. Joriy yilda 6 ming 346 xonadonli 271 ta ko`p qavatli, shuningdek, ipoteka asosida 2 ming 500 ta yakka tartibdagi uylar barpo etilmoqda.